User:Lucy u

Երևանի պարարվեստի պետական քոլեջի Հայկական ժողովրդական պարի բաժնի դասատու Սրբուհի Արմենակի Բաբայանը ծնվել է 1951թ. Ապրիլի 22-ին Երևնում: Ավարտել է Երևանի պարարվեստի ուսումնարանը, աշխատել է Ալ.Սպենդիարյանի անվան օպերայի և բալետի թատրոնում, որպես բալետի մենապարուհի:

Սրբուհի Բաբայանը վաստակավոր կոլեկտիվ Հայաստանի պարի պետական անսամբլ է ընդունվել 1970 թվականին: Նրա բեմելը եղավ Կոմիտասի «Շուշիկին», և հենց առաջին մենապարով նա իր վրա հրավիրեց թե՛ անսամբլի ղեկավարության և թե՛ հանդիսատեսի ուշադրությունը: Ապա հաջորդեցին ստեղծագործական բեղուն տարիները, և մեկը մյուսի հետևից արարվեցին «Հարսնացուն Զանգեզուրից», «Կռունկ», «Հուշարձան», «Վաղարշապատի պարը», «Որսորդները», «Մայրություն», «Զարթոնք», «Դլե-յաման», «Սայաթ-Նովա», «Սրբուհի» պարերը, որոնցում Ս.Բաբայանի մենապարերը խորհրդանշեցին հավերժից եկող և հավերժութուն գնացող հայ կնոջ նազանքն ու հմայքը:

Անցած ավելի քան երեսունյոթ տարիների ընթացքում հոբելյանական և կառավարական միջոցառումներին, ուր պարի պետական անսամբլը՝ ժողովրդական արտիստ Վանուշ Խանամիրյանի ղեկավարությամբ մի նոր շուք էր հաջորդում հանդիսություններին, անսամբլի առաջատար մենապարողը Սրբուհի Բաբայանն էր:

Ս.Բաբայանը պարի անսամբլի հետ կտրել-անցել է երկիր մոլորակի գրեթե բոլոր հորիզոնականները՝ ամենուր իր պարարվեստով բարձր գնահատանքի արժանացնելով հայ պարարվեստը և ընդհանրապես Հայաստան աշխարհը: Ահա դրանից մի քանիսը. «Պարի անսամբլի մենապարուհի Բաբայանը իր արվեստով ավելի շատ բան պատմեց Հայաստանի մասին, քան հաստափոր հատորի էջերը»: «Պարի լեզվով Սրբուհին մի լեգենդ է պատմում հեռավոր Հայաստանի գեղեցկության մասին»: «Սրբուհի Բաբայանի բեմելը իսկական տոն է», և էլի շարունակ… Արտասահմանյան մամուլի բնութագրումների մեջ, այնուամենայնիվ, պետք է առանձնացնել մեկը՝ 2000թ. Թուրքիա կատարած հյուրախաղերի ժամանակ թուրքական «Ռադիկալ» թերթում լույս տեսած հոդվածի վերնագիրը՝ «Երբ պարում են Սրբուհիները...», որը ավելի քան խոսուն է:

2001թ. ՀՀ մշակութի, երիտասարդության հարցերի և սպորտի նախարարութունը Հայաստանի պարի պետական անսամբլի և Հայպետֆիլհարմոնիայի հետ համատեղ նշեց Ս.Բաբայանի ստեղծագործական ուղու 30-ամյա հոբելյանը (բենեֆիսը): Հնչեցին ամենաջերմ ու բարձր գնահատանքի խոսքեր: Շնորհավորական ուղերձ էր հղել ՀՀ մշակութի, երիտաս արդության հարցերի և սպորտի նախարար՝ Ռ.Շարոյանը: Ս.Բաբայանի անցած ստեղծագործականուղին փայլուն օրինակ է պարարվեստի միջոցով հայ կնոջ կերպարի բազմաշերթ ծալքերի բացահայտման՝ սկսած կանացի նազանքից մինչև նրա խրոխտացում, ողբերգությունից մինչև հերոսացում:

Սրբուհի Բաբայանը երեսունյոթ տարվա ընթացքում 6000-ից ավել անգամ ելույթ է ունեցել աշխարհի մեծ ու փոքր բեմահարթակներում, մասնակցել է բարեգործական համերգների (Արցախ, աղետի գոտի), փառատոնների, տոնահանդեսների, մրցույթների, պարի միջազգային ստուգատեսների, կառավարական, թեմատիկ, հոբելյանական համերգների: Եղել է ՍՄԿԿ անդամ, արժանացել է Հայաստանի Լենինյան կոմերիտմիության դափնեկրի կոչման:

Պարի պետական անսամբլի կոլետիվը երկարամյա տարիների ընթացքում միշտ ունեցել է ջերմ վերաբերմունքն ու փոխադարձ հարգանքը սիրված մենապարուհու նկատմամբ: 2008 թվականին պարարվեստի միջազգային օրվա առթիվ՝ ազգային պարարվեստի զարգացման գործում ունեցած մեծ վաստակի համար Սրբուհի Բաբայանը պարգևատրվեց Հայաստանի Հանրապետության մշակութի նախարարության նախարար Հ.Պոգոսյանի կողմից ոսկե մեդալով:

Վերջին տարիներին դասավանդելով պարարվեստի ուսումնարանում Ս.Բաբայանը պատրաստում է մի շարք բարձրակարգ կատարողներ, որոնցից շատերը այսօր պարում են տարբեր կոլեկտիվներում: Սրբուհի Բաբայանը հայ պարարվեստի լավագույն և արժանավոր ներկայացուցիչներից է, որը ինքնատիպ և անմորաց շարունակում է ազգային պարի բարի ավանդույթը: